Hlina, Alojz, poslanec NR SR (2015-11-20):
Vážená pani predsedajúca, vážené kolegyne, kolegovia, k tomuto návrhu zákona dovoľte uviesť... (Rečník sa na chvíľu odmlčal.) Počkajte vzadu, povedzte si dve, tri vety. Prosím vás, SMER, všimnite si, ako svojim poslancom si nechal vystavať také pomníčky, hej, že tu teraz ideme, tu si jeden kolega vystaval pomníčky na tachometroch, hej, to asi tuná kolega dostal šancu na očistec cez baníkov, kolega tuná druhý zase nie obetí, ale hrdinov. Ja ináč ten váš návrh, že obetí a hrdinov, nech aspoň máme nejaký pamätný deň, že hrdinov, lebo ja neviem, tí hrdinovia, kde sú v tejto krajine krčmových hrdinov, tak možno budeme mať aspoň pamätný deň hrdinov. To sú pomníčky, ktoré si tu vystaviate, hej, a s tým asi, pôjdete asi do Prievidze. Čo, pán Pavlis? A budete hovoriť, jak ste zabojovali za baníkov a že ten odvod, ten príplatok, už nebolo treba robiť 15 rokov, už iba 10 rokov a všetky tie nuansy toho celého. Mňa pri tejto príležitosti zaujíma iná vec. Prosím vás pekne, pokiaľ ja viem, tak tie bane sú súkromné, to sme už tu mali česť zistiť. Nie? Že to patrí nejakému Čičmancovi, tie bane. A teraz mi niekto povedzte, že prečo by mal osobitný príplatok, keď niekto robil v súkromných baniach, platiť štát tým ľuďom? To je zákon z osemdesiat siedmeho. Viete, to je precedens určitým spôsobom, hej? Bane sú súkromné. A mimochodom aj elektrárne sú súkromné, teraz to už budú mať aj chlapci z J&T. Čiže mne to príde filozoficky, ja nebudem nehovoriť o tých nuansách, že vy to, oni to, toto vlastne zjemňujú, rozširujú ten okruh. To znamená, že viacej ľudí bude poberať ten príplatok. Ale ja sa pýtam, podľa mňa legitímne, prečo má mať niekto príplatok z verejných zdrojov, zo štátu, zo Sociálnej poisťovne, za to, že robil v súkromnej bani? To tu potom za chvíľku prídu z Tesca predavačky, viete, že, teda, že ten, kto odrobil, tiež mimoriadne náročná práca stáť za pokladňou, hej, a teda že keď niekto odrobil 20 rokov v Tescu, lebo to je hlučné prostredie, stresové prostredie, tak Sociálna poisťovňa mu bude iks rokov vyplácať nejaký príplatok? Tá otázka je na mieste, špeciálne teraz je na mieste, keď si niekto z tých baní urobil baňu. Keď si niekto z tých baní urobil baňu. Prosím vás, ja nepreceňujem to, čo je schopná povedať žena, keď je v rozchodovom konaní s mužom. Ale niečo sa zachytí. Ak máte takú veľkú empatiu k súkromným baniam pána Čičmanca, hej, že mu potrebujete pomáhať aj rozpočtom Sociálnej poisťovne, ja sa pýtam prečo? Prečo, keď niekto robil v súkromnej firme, má brať? Veď nech tá súkromná firma mu platí tie peniaze, nie? Tak nech oni si vytvárajú nejaký sociálny fond, nejakú opravnú položku, nejaký dôchodkový, nech má nejaký odvod špeciálny. Proste mne to filozoficky príde ako nie celkom na mieste. Ja viem, čo poviete, zamestnanosť. Len, toto je tá zamestnanosť? Toto je tá zamestnanosť, ja si to naštudujem, že, tie vaše limity podpory pre Čičmanca. Prosím vás, však Čičmanec už dostal podporu, oni nielenže fárajú, to potom tu prídete s čím, že aj keď tie sumčeky africké, keď budú chovať, lebo tie bane už chovajú aj sumčeky africké. Mimochodom ten sumček africký, ktorý sa dostal na dépeháčkový zoznam znížených potravín, to tiež je možno náhoda. Ale čo čert nechcel, však? Je už aj jeseter, aj sumček africký, ktorý sa chová ako náhradný program v baniach u pána Čičmanca. A on teraz môže si svoju personálnu politiku, lebo personálna politika je náročná dneska, je náročná personálna politika. Prosím vás, nájdite mi stolára v tejto krajine. Nájdite mi stolára. Chcem ho vidieť, hej. Ale stolára, lebo ja som už videl, mal vizitku dokonca, že umelecký, a keď som videl, že čo robí, tak som povedal (vyslovené s pobavením): ani tesár, a nieže stolár. Ale... Čiže pri dnešnej personálnej kríze, prečo proste sa vytvára niekomu tak, že, aha, niekto si môže náborové príspevky robiť tými sociálnymi benefitmi po ukončení v súkromnej bani? Tá baňa je súkromná. To je súkromná firma, nie? Veď. A môže povedať, ktorá súkromná firma môže povedať, že keď odrobíte u mňa 15 rokov v záťažovom prostredí, tak vám potom štát bude vyplácať iks rokov, iks, nejakú sumu? Ktorá? To je presne ten váš systém smerácky, že každý tu dostal malý pomníček, malý model na reparát, hej, že či by náhodou to nepomohlo. Koľko máte výjazdových zasadnutí, pán Pavlis, v baníckych regiónoch, kde budete hovoriť, jak ste zabojovali, aby sa zabudlo, jak ste upratovali? Viete, to sú naozaj, len ja sa pýtam, ja sa pýtam, ktorá iná súkromná firma môže pri nábore svojich zamestnancov povedať: prosím ťa, keď odrobíš u nás 15 rokov, z toho 10 pri raziacej matici, tak ti bude štát vyplácať, štát, nie tá firma, štát ti bude vyplácať? Nájdite mi ešte nejakú a potom si povedzme, že či je toto správne. Čiže filozoficky je niekde problém a vy ešte dôjdete tu, sem, jak idete teda to zachrániť a ešte to bude mäkšie a ešte to bude jemnejšie, ešte to bude jednoduchšie. Celý SMER. Ďakujem pekne.